Luka 7 | Beibele Inthaneteng | Phetolelo ya Lefase le Lefsa
7 Eitše ge a feditše go botša batho seo a bego a swanetše go ba botša sona, a tsena Kaperenaume.+
2 Bjale tona e nngwe ya madira e be e na le mohlanka yo a bego a babja o šoro, a le makgatheng a lehu le bophelo. Tona yeo e be e rata mohlanka yoo kudu.+
3 Ge a ekwa ka Jesu, a romela banna ba bagolo ba Bajuda go yena go mo kgopela gore a tle gomme a fodiše mohlanka wa gagwe.
4 Ke moka bao ba tlilego go Jesu ba mo lopa ka go phegelela ba re: “O swanelwa ke gore o mo direle se,
5 gobane o rata setšhaba+ sa rena gomme o re agetše sinagoge.”
6 Ke moka Jesu a sepela le bona. Eupša eitše ge a se kgole le ntlo, tona ya madira ya ba e šetše e rometše bagwera ba yona gore ba re go yena: “Mohlomphegi, o se ke wa tshwenyega gobane ga go a ntshwanela gore o tsene ka tlase ga tlhaka ya ntlo ya ka.+
7 Ka baka leo, ga se ka ipona ke swanelwa ke go tla go wena. Eupša ntšha lentšu gomme mohlanka wa ka a fole.
8 Gobane le nna ke motho yo a lego tlase ga bolaodi, ke na le bahlabani ba lego tlase ga ka gomme ke re go yo: ‘Eya kua!’ Ke moka a ya. Go yo mongwe ka re: ‘Tlaa!’ Ke moka a tla. Go mohlanka wa ka ka re: ‘Dira se!’ A se dira.”+
9 Bjale ge Jesu a ekwa dilo tše, a mo kgotsa gomme a retologela lešabeng le le bego le mo latela a re: “Ruri ke a le botša: Gaešita le Isiraeleng ga se ka ka ka hwetša tumelo e kgolo gakaakaa.”+
10 Bao ba bego ba romilwe ge ba boela morago ntlong, ba hwetša mohlanka a fodile.+
11 Gateetee ka morago ga se, a sepela a ya motseng o bitšwago Naini gomme barutiwa ba gagwe le lešaba le legolo ba be ba sepela le yena.
12 Eitše ge a batamela kgorong ya motse, a bona mohu+ yo a rwelwego a išwa ka ntle, e lego morwa yo e bego e le ngwana a nnoši+ wa mmagwe. Ka ntle le moo, e be e le mohlologadi. Lešaba le legolo le le tšwago motseng le lona le be le na le yena.
13 Ke moka ge Morena a mmona, a mo šokela+ a re go yena: “Lesa go lla.”+
14 Ge a re’alo, a batamela a kgwatha leako gomme barwadi ba lona ba ema pho. Ke moka a re: “Lesogana, ke re go wena: Tsoga!”+
15 Mohu a dula ka go hlophologa a thoma go bolela, ke moka A mo nea mmagwe.+
16 Bjale poifo+ ya ba wela ka moka gomme ba tagafatša Modimo, ba re: “Moporofeta yo mogolo+ o tsošitšwe gare ga rena” gomme “Modimo o etše hloko batho ba gagwe.”+
17 Ditaba tše tša mabapi le Jesu tša gašwa Judea ka moka le nageng ka moka ye e e dikologilego.
18 Bjale barutiwa ba Johane ba mmegela dilo tše ka moka.+
19 Ka gona, Johane a bitša ba babedi ba barutiwa ba gagwe a ba romela go Morena gore ba re go yena: “Na ke wena Yo a Tlago goba na re swanetše go letela yo mongwe?”+
20 Banna ge ba fihla go yena ba re: “Johane Mokolobetši o re romile go wena gore re re: ‘Na ke wena Yo a Tlago goba na re swanetše go letela yo mongwe?’”
21 Nakong yeo, a fodiša ba bantši malwetši,+ mahloko, a leleka meoya e mebe gomme a dira gore batho ba bantši ba ba foufetšego ba bone.
22 Ka gona, ge a araba a re go bao ba babedi: “Sepelang+ le yo begela Johane se le se bonego le se le se kwelego le re: Difofu+ di a bona, dihlotša di a sepela, balephera ba a hlwekišwa, difoa di a kwa, bahu ba a tsošwa gomme badiidi ba botšwa+ ditaba tše dibotse.+
23 Go thaba yo a sa kago a kgopša ka baka la ka.”+
24 Ge baromiwa ba Johane ba sepetše, A thoma go bolela le mašaba mabapi le Johane a re: “Ke eng seo le bego le ile go yo se bona lešokeng? Na e be e le lehlaka leo le bego le tšokotšwa ke phefo?+
25 Ka gona, le be le ile go bona’ng? Na le be le etše go bona motho yo a aperego diaparo tša ka ntle tše boleta?+ Ee, bao ba aperego diaparo tša maphadiphadi le bao ba lego matsakeng ba dintlong tša bogoši.+
26 Gabotsebotse le be le etše go bona’ng? Na le be le etše go bona moporofeta?+ Ee, ke a le botša, le gona motho yoo ke yo a fetago moporofeta kgole.+
27 Yo ke yena yo go ngwadilwego ka yena gwa thwe: ‘Bonang! Nna ke roma motseta wa ka pele ga gago,+ yo a tlago go lokiša tsela ya gago pele ga gago.’+
28 Ke a le botša ke re: Gare ga bao ba belegwego ke basadi ga go yo mogolo+ go feta Johane, eupša motho yo e lego yo monyenyane Mmušong wa Modimo ke yo mogolo go mo feta.”+
29 (Batho ka moka le balekgetho ge ba ekwa se ba bolela gore Modimo o lokile,+ ka ge bona ba be ba kolobeditšwe ka kolobetšo ya Johane.+
30 Eupša Bafarisei le bao ba tsebago Molao ba hlokomologa keletšo+ ya Modimo go bona, ka ge ba be ba se ba kolobetšwa ke yena.)
31 Jesu a buša a re: “Ke tla bapiša batho ba moloko wo le bomang, ba swana le bomang?+
32 Ba swana le bana ba banyenyane bao ba dutšego borekišetšong ba goeletšana ba re: ‘Re le leleditše naka, eupša la se bine; ra golola, eupša la se lle.’+
33 Ka mo go swanago, Johane Mokolobetši o tlile a sa je senkgwa e bile a sa nwe beine, eupša le re: ‘O na le motemona.’+
34 Morwa wa motho o tlile, a ja e bile a nwa, eupša le re: ‘Bonang motho wa sejagobe le yo a lemaletšego beine, mogwera wa balekgetho le badiradibe!’+
35 Lega go le bjalo, bohlale+ bo hlatselwa ka mafelelo* a bjona ka moka gore bo lokile.”+
36 Bjale yo mongwe wa Bafarisei a mo kgopela gore a tle a je le yena. Ka gona, a tsena ntlong+ ya Mofarisei a dula tafoleng.
37 Mosadi yo a bego a tsebja motseng gore ke modiradibe a kwa gore o dutše dijong ka ntlong ya Mofarisei, a tliša legapana*+ la makhura a monko o bose,
38 ya re ge a khuname ka morago dinaong tša Jesu, a lla gomme a thoma go kolobiša dinao tša gagwe ka megokgo ya gagwe, ke moka a di phumola ka moriri wa hlogo ya gagwe. Le gona a atla dinao tša gagwe ka borutho a ba a di tlotša ka makhura a monko o bose.
39 Mofarisei yo a mo laleditšego ge a bona seo a re pelong ya gagwe: “Motho yo ge nkabe e be e le moporofeta,+ o be a tla tseba gore mosadi yo a mo kgwathago ke mang le gore ke motho wa mohuta ofe, a tseba gore ke modiradibe.”+
40 Eupša Jesu ka go tseba kgopolo yeo ya gagwe a re go yena: “Simone, ke na le seo ke ratago go go botša sona.” Yena a re: “Morutiši, se bolele!”
41 A re: “Banna ba babedi ba be ba na le molato go moadimiši yo a itšego; yo mongwe o be a na le molato wa ditenariase*+ tše makgolohlano, eupša yo mongwe e le wa tše masomehlano.
42 Ge ba be ba se na seo ba ka mo lefelelago ka sona, a ba lebalela bobedi bja bona ka bolokologi.+ Ka gona, ke ofe go bona yo a tlago go mo rata kudu?”
43 Simone ge a araba a re: “Ke bona gore e tla ba yo a mo lebaletšego molato o mogolo ka bolokologi.” A re go yena: “O ahlotše gabotse.”
44 Ke moka yena a retologela go mosadi gomme a re go Simone: “Na o bona mosadi yo? Ke tsene ntlong ya gago; ga se wa mpha meetse+ bakeng sa dinao tša ka. Eupša mosadi yo o kolobišitše dinao tša ka ka megokgo ya gagwe gomme a di phumola ka moriri wa hlogo ya gagwe.
45 Ga se wa nkatla;+ eupša mosadi yo go tloga nakong yeo ke tsenego ka yona, ga se a ka a lesa go atla dinao tša ka ka borutho.
46 Ga se wa tlotša hlogo ya ka ka makhura,+ eupša mosadi yo o tloditše dinao tša ka ka makhura a monko o bose.
47 Ka baka la se, ke go botša gore dibe tša gagwe le ge e ba e le tše dintši gakaakang, di lebaletšwe,+ gobane o bontšhitše lerato le legolo, eupša yo a lebaletšwego ganyenyane, o bontšha lerato le lenyenyane.”
48 Ka gona, a re go mosadi yoo: “Dibe tša gago di lebaletšwe.”+
49 Ke moka bao ba dutšego tafoleng le yena ba thoma gore dipelong tša bona: “Motho yo ke mang yo a bilego a lebalela dibe?”+
50 Eupša a re go mosadi yoo: “Tumelo ya gago e go phološitše;+ sepela ka khutšo.”+
^ Phetolelo ya lentšu ka lentšu e re, “bana.”
^ Bona mongwalo wa ka tlase go Mat 26:7.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D7%26wtlocale%3DSE%26srcid=share⊂ject=Bala Beibele Inthaneteng